《松涧秋声图为婿刘希仁题》
明代·张宁

嵩高山下秋风起，万壑萧飕碧云里。黄河之水天上来，一泻昆崙几千里。

竹炉茗熟惊涛生，春蚕食叶缲车声。风回忽若九韶舞，箫鼓琴瑟相和鸣。

茫茫古意翻新调，里耳皇荂嗑然笑。天地从来有正声，伶伦老去谁堪道。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。